《火山》
清代·周长庚

火维众山插天险，天半熊熊起烈焰。火光所触金铁流，阳气郁勃燔炎州。

雪威不到滕六死，天地长夏无冬秋。或如金釭挂天半，烛龙衔烛照银汉。

或如野烧横秋空，天吹不动海底风。飞光上腾影倒射，万壑一色作奇赤。

有时石罅溅沸泉，一喷一吸泉生烟。响泉自喷火自爆，火水争穴互相搏。

生硝黑气烘马牙，坐恐瀛台坤轴灼。当年补石天龃龉，宗动掷下洪钧炉。

阴阳余炭煽未熄，照见满海红珊瑚。

作者简介：周长庚，字莘仲，侯官人。同治壬戌举人，官彰化教谕。有《周教谕遗诗》。